Comença la retirada de la coberta de fibrociment del CEIP José Mª Boquera
20 de juliol de 2017

Carcaixent

Este matí han començat els treballs de retirada de la coberta de fibrociment del Col·legi José Mª Boquera, una demanda reivindicada durant molt de temps tant des del mateix centre com des de l’Ajuntament de Carcaixent. La Conselleria d’Educació, a través d’una empresa especialitzada en este tipus de tasques, és la responsable de dur endavant l’eliminació de tots els elements que contenen amiant del centre educatiu pel potencial tòxic que suposa la seua presència.

Dins de la mateixa línia d’actuacions, l’estiu passat també va ser retirada la coberta de fibrociment del Col·legi Francesc Pons la qual tenia unes característiques molt semblants a la que està retirant-se en el José Mª Boquera. Tot i que l’amiant no és el component únic de les cobertes, suposa un risc potencial per a la salut, sobretot quan la placa es trenca, envelleix o s'erosiona, ja que allibera partícules d'amiant a l'aire que suposen un perill per als alumnes i personal del centre que són els que poden estar sotmesos a la seua exposició.

Vicent Albelda, regidor d’Educació, explicava que durant tot l’any des de les diverses àrees de l’Ajuntament de Carcaixent «es treballa per posar a punt els centres de la ciutat amb totes aquelles xicotetes intervencions que són necessàries i que van apareixent durant el dia a dia. No obstant, obres de major calat que bé per la seua complexitat o bé perquè són tasques més especialitzades com és el cas de la retirada del fibrociment, són competència exclusiva de la Conselleria i per això és una molt bona notícia que per fi s’haja atés esta demanda”.

El regidor també ha afegit que encara queden alguns elements amb amiant en el Col·legi Navarro Daràs i que, “tot i que el volum i la composició no és comparable amb les cobertes retirades, s’està insistint a la Conselleria d’Educació perquè actue i els retire de forma que cap centre de Carcaixent dispose d’este material en les seues instal·lacions”.